Brüssel 21.10.2004

KOM(2004) 696 lõplik

2004/0145 (CNS)

Muudetud ettepanek

NÕUKOGU MÄÄRUS

millega luuakse rahalise toetuse programm Küprose türgi kogukonna majandusarengu soodustamiseks ja millega muudetakse määrust (EÜ) nr 2667/2000 Euroopa Ülesehitusameti kohta

(komisjoni esitatud)

SELETUSKIRI

Rahalise toetuse programmi[1], loomist käsitleva nõukogu määruse ettepaneku üldeesmärk on toetada Küprose türgi kogukonda, keskendudes seejuures eelkõige majanduse arengule, saare majanduslikule integreerimisele ning kahe kogukonna vaheliste kontaktide ja Euroopa Liiduga suhtlemise edendamisele, et aidata kaasa Küprose taasühinemisele. Olemasoleva 259 miljoni euro suuruse märkimisväärse summa puhul (mis kuulub väljamaksmisele perioodil 2004–2006 ja mida võib kasutada kuni aastani 2009) on vaja erimeetmeid toetuse haldamiseks ja kasutamiseks.

Vastavalt ettepaneku artiklile 3 vastutab toetuse haldamise eest komisjon. Ettepaneku artiklis 5 sätestatakse eri kasutusviisid kooskõlas nõukogu määruse 1605/2002[2]teise osa IV jaotises sätestatud eeskirjadega. Infrastruktuuriprojektide toetamisel keskendutakse muuhulgas elektrijaamadele, jäätme- ja veekäitlusele, renoveerimisele ja transpordiprojektide arendamisele, sealhulgas saare kahe osa vahelistele ühendustele. Seetõttu on ilmne, et suur osa rahalistest vahenditest kasutatakse infrastruktuuriinvesteeringuteks. Parima lahendusena võiks abisummade jaotamise usaldada Euroopa Ülesehitusametile (edaspidi ülesehitusamet).

Ülesehitusamet loodi pärast Kosovo kriisi ELi abi jagamiseks ÜRO poolt hallatavale Kosovole. Ülesehitusameti volitused kestavad kogu projekti jooksul, projektide valikust (sh ettevalmistavad uuringud) ameti vastutusalasse kuuluvate lõplike väljamaksete, järelevalve ja hindamiseni. Ülesehitusamet on komisjoni (ja võimalikke teisi rahastajaid) esindav tellija. Ta on juriidiline isik, kellel on juriidiline vastutus kolmandate osapoolte suhtes (nt töötajad, tööettevõtjad, abisaajad).

Ülesehitusameti volitusi on pärast selle asutamist laiendatud juba kahel korral: 2000. aasta lõpus Jugoslaavia Vabariigi (praegu Serbia ja Montenegro) suhtes ja 2001. aasta lõpus endise Jugoslaavia Makedoonia Vabariigi suhtes. 28. juunil 2004 tegi komisjon ettepaneku laiendada ülesehitusameti volitusi nimetatud riikide suhtes veel kaheks aastaks kuni 31. detsembrini 2006[3]. Ülesehitusameti volitusi võidakse veelgi laiendada, et katta ka Küprose põhjaosa.

Ülesehitusamet on end juba tõestanud. Tal on õigus värvata programmi jaoks vajalikke töötajaid. Tal on pikaajaline ja tunnustatud kogemus suurte infrastruktuuriprojektide läbiviimisel, millistega on tegemist ka suure osa Küprose põhjaosale antava abi puhul. Ülesehitusamet on suuteline tähtaegadest kinni pidama ja tulemusi saavutama. See tundub olevat ainus võimalik lahendus Küprose põhjaosale mõeldud abiprogrammi kiireks käivitamiseks.

Lisaks on ülesehitusamet poliitiliselt neutraalne. Tema volitused hõlmavad abi kasutamist, samas kui poliitilised otsused jäävad komisjoni teha. See on jagatud Küprose mitmetahulise ja keeruka olukorra puhul selgeks eeliseks. Ülesehitusmeti asukoht Thessalonikis on Küprosele palju lähemal kui komisjoni abiteenuste osakond.

2004/0145 (CNS)

Muudetud ettepanek

NÕUKOGU MÄÄRUS

millega luuakse rahalise toetuse programm Küprose türgi kogukonna majandusarengu soodustamiseks ja millega muudetakse määrust (EÜ) nr 2667/2000 Euroopa Ülesehitusameti kohta

1. Lisatakse järgmine põhjendus (7):

“Et abi andmine oleks kooskõlas usaldusväärse finantsjuhtimise põhimõtetega, peab komisjonil olema võimalik delegeerida käesoleva määrusega sätestatud abi kasutamine Euroopa Ülesehitusametile. Seetõttu tuleb nõukogu määrust (EÜ) nr 2667/2000 Euroopa Ülesehitusameti kohta[4] vastavalt muuta.“

Järgnevad põhjendused nummerdatakse ümber.

Artikli 5 teine lõige algab sõnadega:

“Ilma et see piiraks nõukogu määruse (EÜ) nr 2667/2000 artikli 2 lõike 5 alusel tehtud otsuse kohaldamist, …“

3. Artikli 5 järele lisatakse järgmine artikkel:

“Artikkel 5a

Nõukogu määrust (EÜ) nr 2667/2000 muudetakse järgmiselt:

Artiklile 2 lisatakse lõige 5:

- “Komisjon võib usaldada ülesehitusametile Küprose türgi kogukonna majanduse arengu edendamiseks vastavalt nõukogu määrusele (EÜ) nr xx/2004 antava abi kasutamise.“

[1] KOM(2004) 465 lõplik.

[2] EÜT L 248, 16.9.2002, lk 1.

[3] KOM(2004) 451 lõplik.

[4] EÜT L 306, 7.12.2000, lk 7.